《齐人画礼器》
宋代·李石

漆器侈初俗，长袖喧都城。
如何古邃殿，天开垂日星。
奇奇与古古，惝怳不识名。
我尝阅此画，肇自齐永明。
人间务备物，未易穷丹青。
忆昨因郊丘，盛礼严天庭。
器服各异数，如此系大成。
仰瞻万乘圣，远想三代英。
虮虱容著足，鸳鹭参结綪。
西归访江梅，钧天梦初醒。
心焉感此画，眼角泫欲零。
所见恐未夥，蜀都问君平。

作者简介：李石。少负才名，既登第，任大学博士，出主石室，就学者如云。蜀学之盛，古今鲜俪。后卒成都，时作山水小笔，风调远俗。卒年七十外。